# Catalunya Cristiana

Catalunya Cristiana és un setmanari d'informació i de cultura religiosa fundat el 29 de setembre de 1979 per iniciativa de dos sacerdots: Joan Evangelista Jarque i Jutglar i Francesc Malgosa Riera. Des dels seus inicis s'edita en català i castellà. La publicació també arriba arreu del món gràcies a la difusió que en fan els missioners, que la reben allà on són. Té un tiratge de 6.000 exemplars i 3.500 subscriptors. La redacció de Catalunya Cristiana és al carrer Comte de Bell-lloc, 67-69 de Barcelona.

## Història

Tal com explica el seu fundador, Joan Jarque, no van apostar per un setmanari «només catòlic», com La Vie, Famiglia Cristiana o Le Pélerin, sinó per una premsa setmanal d'Església; un òrgan de comunicació escrita, professionalment, tècnicament i empresarialment com qualsevol altre i posat en mans dels bisbes de Catalunya com un instrument pastoral i demanat pel Concili Vaticà II en l'Inter mirifica, instat i especificat en el document conciliar Comunio et progressio.
L'objectiu inicial dels fundadors de Catalunya Cristiana era fer una publicació sobre l'actualitat religiosa a Catalunya centrada, principalment, en l'Església catòlica. Els articles d'opinió serien un dels pilars fonamentals del setmanari. Qui també representaria un fonament molt important en el moment del naixement del setmanari era el bisbe Joan Carrera, un dels principals impulsors que va escriure a Catalunya Cristiana durant molts anys. Fins que va morir, es va encarregar de la columna Ara mateix, que apareixia a la contraportada de cada número.
L'any 2009 Catalunya Cristiana va celebrar el seu 30è aniversari. Per commemorar la data es van plantejar una sèrie de canvis que millorarien la publicació. En primer lloc, es va presentar un nou disseny i es va ampliar el nombre de col·laboradors. Alguns són Mons. Sebastià Taltavull, el Dr. Francesc Torralba, el P. Hilari Raguer, sor Lucía Caram, la Sra. Montserrat Esteve, Francesc Nicolau, Fra Valentí Serra de Manresa, etc.
Un altre dels objectius de la nova etapa que engegava el setmanari era el tractament dels temes socials amb un compromís més ferm i la voluntat d'afavorir la formació d'un laïcat compromès. Per això, es van posar en marxa dos suplements: el CatcristEstiu, per als mesos de juliol i agost; i el CatcristRecursos, un suplement de formació bíblica, catequètica i litúrgica.
Una de les millores més destacades que s'han afegit a la publicació és l'adaptació a l'auge de les noves tecnologies. Catalunya Cristiana ofereix la possibilitat de consultar l'edició setmanal en versió digital a la seva pàgina web www.catalunyacristiana.cat. També és present a les xarxes socials Facebook, Twitter i Instagram i té canal propi a YouTube.
L'últim canvi que va endegar la publicació va ser la unió amb Ràdio Estel. A partir de l'any 2009, Catalunya Cristiana comparteix redacció amb Ràdio Estel, una emissora que actualment té 21.000 oients.

## Directors

Des de la seva fundació, Catalunya Cristiana ha estat dirigida per: Joan Evangelista Jarque i Jutglar (1979– 993), Manel Valls Serra (1993–1998), Núria Oriol Palarea (1998–1999), R. Octavi Sánchez (1999–2008), Jaume Aymar i Ragolta, director de Catalunya Cristiana i Ràdio Estel (2008–2021), Miquel Ramón Fuentes (2021–2022) i Òscar Martí Navarro (2022 – en el càrrec).

## Col·laboradors i redactors

L'equip de redacció de Catalunya Cristiana està format per deu persones i deu corresponsals de les diòcesis catalanes. Normalment, hi ha uns vint-i-cinc col·laboradors per número. Alguns són aquests: Josep Miquel Bausset, monjo de Montserrat; Sebastià Taltavull, bisbe de Mallorca, Pilarín Bayés, il·lustradora; Antonio Gil, periodista; Joan Pallarès-Personat, historiador; Ignasi Miranda, periodista i locutor a Ràdio Estel; Leticia Soberón, consultora de comunicació a la Santa Seu; Lucía Caram, monja dominica contemplativa; Victòria Molins, teòleg; Cinto Busquet; Andreu Ibarz; Joan Lluís Pérez Francesch; Peio Sánchez; Francesc Nicolau i Pous, sacerdot i matemàtic, i Valentí Serra de Manresa, frare caputxí.

## Seccions

Les seccions de què consta la revista són: En primer pla, Vida eclesial (Catalunya, Roma, Món), Opinió, Educació i Família, Bíblia i Litúrgia, Cartes dominicals, Societat, Cultura (crítica literària, teatral, cinema, sèries), Actualitats científiques, Tradicions remeieres, Ràdio Estel, Agenda i Cartes al director

## Vegeu també

* Ràdio Estel

## Bibliografia

* Catalunya Cristiana, número 100. Dipòsit Digital de la Universitat Autònoma de Barcelona
* Edició electrònica de Catalunya Cristiana, número 1.566

## Enllaços externs

* Catalunya Cristiana